**ELŐTERJESZTÉS**

**Szombathely Megyei Jogú Város Közgyűlésének 2019. február 28-i ülésére**

**Javaslat egyes ingatlanokkal kapcsolatos döntések meghozatalára**

Szombathely Megyei Jogú Város Önkormányzata egyes társadalmi szervezetek, gazdasági társaságok részére, amelyek a Magyarország helyi önkormányzatairól szóló 2011. évi CLXXXIX. törvény 13. § (1) bekezdése értelmében közfeladatot látnak el, működésük elősegítése érdekében ingyenes használatot biztosít a tulajdonában lévő ingatlanokra.

A nemzeti vagyonról szóló 2011. évi CXCVI. törvény (a továbbiakban Nvtv.) 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe. Az államháztartásról szóló 2011. évi CXCV. törvény 3/A. §-nak (1) bekezdése alapján közfeladatnak minősül a jogszabályban meghatározott állami vagy önkormányzati feladat.

Jelen előterjesztés alapjául az szolgált, hogy az alább ismertetett ingatlanokra vonatkozóan az érintett szervezetek írásban kérték az Önkormányzattól a használati jogviszony létrehozását illetve meghosszabbítását.

Az alábbiakban kívánom részletesen ismertetni az egyes ingatlanokra vonatkozó kérelmeket és javaslatokat.

1. **Szombathely, Jászai Mari u. 4. (9146/9 hrsz.)**

Tájékoztatom a Tisztelt Közgyűlést, hogy a Jászai Mari u. 4. szám alatti, 9146/9 hrsz-ú ingatlanon a Miroslav Krleža Horvát Óvoda, Általános Iskola, Gimnázium és Kollégiummal fennálló ingyenes használati jogviszony 2019. augusztus 31-én lejár. Az Országos Horvát Önkormányzat tájékoztatása szerint a Pázmány Péter krt. 28/A szám alatti ingatlanban a felújítási munkák a megfelelő ütemben zajlanak, így az intézményben – hacsak rendkívüli esemény nem történik - szeptember elején elkezdődhet az oktatás, tehát a Jászai Mari u. 4. szám alatti ingatlan megüresedik.

A Pálos Károly Szociális Szolgáltató Központ és Gyermekjóléti Szolgálat vezetője írásban fordult Önkormányzatunkhoz az alábbi kéréssel. 2018. szeptember 1-től valamennyi köznevelési intézményben bevezetésre került az óvodai és iskolai szociális segítő tevékenység, amelyet a szombathelyi járás területén kötelező jelleggel a Pálos Károly Szociális Szolgáltató Központ és Gyermekjóléti Szolgálat köteles biztosítani. A 15/1998. (IV.30.) NM rendelet 1. számú melléklete alapján a feladatot a köznevelési intézményben tanulói jogviszonnyal rendelkező 1000 gyermekre vetítve 1 fő óvodai és iskolai szociális segítő látja el. Az intézmény vonatkozásában ez 19 fős létszámbővítést tett szükségessé, amelyről a Közgyűlés 2018. szeptemberében hozott döntést. A munkavállalók felvétele megtörtént, azonban a munkavégzéshez szükséges optimális feltételek az intézmény egyetlen telephelyén sem biztosítottak. A tevékenység a család- és gyermekjóléti központ speciális szolgáltatása, azonban annak jelenlegi telephelyén, a Domonkos utca 5. szám alatt zsúfoltak az irodák, a fogadóhelyiségek száma nem elegendő az ügyfélforgalom zavartalan lebonyolítására.

A fogadóhelyiségek és az épület környezetének adottságai nem biztosítják a központ másik speciális szolgáltatásának, a kapcsolattartási ügyeletnek a gyermekek életkori sajátosságaihoz és szükségleteihez igazodó, a munkavégzést elősegítő alapvető feltételeit sem. Kulcsár Lászlóné intézményvezető részletes szakmai indoklása az előterjesztés 1. számú melléklete.

A Jászai Mari u. 4. szám alatti ingatlan minden szempontból alkalmas lenne a család- és gyermekjóléti központ valamennyi szolgáltatásának biztosítására.

Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) bekezdés 8. pontjában a helyben biztosítható közfeladatok körében ellátandó helyi önkormányzati feladatok közé sorolja a gyermekjóléti szolgáltatások és ellátások biztosítását.

A Mötv. 109. § (1) bekezdése kimondja, hogy a képviselő-testület a helyi önkormányzat tulajdonában lévő nemzeti vagyonra a [nemzeti vagyonról szóló törvény](https://uj.jogtar.hu/) rendelkezései szerint az önkormányzati közfeladat átadásához kapcsolódva vagyonkezelői jogot létesíthet.

A vagyonkezelői jog átadása az önkormányzati feladatellátás feltételeinek hatékony biztosítása, a vagyon állagának és értékének megőrzése, védelme, továbbá értékének növelése érdekében történhet.

Az Nvtv. 11. § (8) bekezdése szerint a vagyonkezelési szerződés alapján a vagyonkezelőt megilletik a tulajdonos jogai, és terhelik a tulajdonos kötelezettségei – ideértve [a számvitelről szóló törvény](https://uj.jogtar.hu/) szerinti könyvvezetési és beszámoló-készítési kötelezettséget is - azzal, hogy

a) a vagyont nem idegenítheti el, valamint - jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével - nem terhelheti meg,

b) a vagyont biztosítékul nem adhatja,

c) a vagyonon osztott tulajdont nem létesíthet,

d) a vagyonkezelői jogot harmadik személyre a (9) bekezdésben foglalt kivétellel nem ruházhatja át és nem terhelheti meg, valamint

e) polgári jogi igényt megalapító, polgári jogi igényt eldöntő tulajdonosi hozzájárulást a vagyonkezelésében lévő nemzeti vagyonra vonatkozóan hatósági és bírósági eljárásban sem adhat, kivéve a jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati joghoz, vezetékjoghoz vagy ugyanezen okokból alapított szolgalomhoz, továbbá a helyi önkormányzat javára alapított vezetékjoghoz történő hozzájárulást.

Az Nvtv 11. § (10) bekezdése szerint a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. A Pálos Károly Szociális Szolgáltató Központ és Gyermekjóléti Szolgálat Az Nvtv 3. § (1) bekezdés 1. pont a) pontja alapján átlátható szervezetnek minősül. A hasznosításra irányuló szerződés határozatlan vagy legfeljebb 15 éves határozott időre köthető.

Fentiek alapján javaslom a Tisztelt Közgyűlésnek, hogy a 9146/9 hrsz-ú, Szombathely, Jászai Mari u. 4. szám alatti 4653 m2 (amelyből a felépítmény területe 1336 m2) alapterületű ingatlant 2019. szeptember 1. napjától terjedő határozatlan időtartamra adja a Pálos Károly Szociális Szolgáltató Központ és Gyermekjóléti Szolgálat részére ingyenesen vagyonkezelésbe.

1. **Szombathely, Szűrcsapó utca 24. (2804/10/A/83 hrsz.)**

A Mokusho Zeisler Alapítvány nevében Pavelkovits László, a zen buddhisták szombathelyi dozsófelelőse 2019. január 22-én kelt kérelmében a Szombathely, Szűrcsapó utca 24. szám alatt található, 39 m2 alapterületű irodahelyiség ingyenes használatára vonatkozó, 2019. március 10. napján lejáró jogviszony további 5 évre történő meghosszabbítását kérte.

A kérelmező megkeresésében az alábbiakat adta elő:

* 2011. év óta Szombathelyen is működik egy zen buddhista közösség, a Mokusho Zen Ház szombathelyi szanghája. A feladatok ellátásához szükséges ingatlanok fenntartását a civil gyakorlók közös erőfeszítéssel oldják meg.
* A Mokusho Zeisler Alapítvány fő céljai között szerepel többek között a zazen buddhista meditáció megismertetése, tanítása és gyakorlása, az ehhez szükséges anyagi és tárgyi feltételek biztosítása, a buddhizmus szellemében rendeződő koncertek, kiállítások és előadások szervezése és támogatása.
* A zen buddhista tanítások az egészséges életmódra történő nevelés mellett nagy hangsúlyt fektetnek az elesettek megsegítésére és támogatására.
* A Mokusho Zen Ház rendszeresen szervez közösségi programokat, pl. a Zenés Zen Napokat, ahol a zen buddhista gyakorlók képzőművészeti kiállításait, valamint zenés, irodalmi és színházi előadásait tekinthették meg az érdeklődők a Weöres Sándor Színházban.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladatok: a kulturális szolgáltatás, különösen a nyilvános könyvtári ellátás biztosítása, filmszínház, előadó-művészeti szervezet támogatása, a kulturális örökség helyi védelme, **a helyi közművelődési tevékenység támogatása**.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 73. § (1) és (2) bekezdése szerint a közművelődéshez való jog gyakorlása közérdek, a közművelődési tevékenységek támogatása közcél. A közművelődés feltételeinek biztosítása alapvetően az állam és a helyi önkormányzatok feladata.

A Mokusho Zeisler Alapítvány rendszeresen szervez közösségi programokat, az ingyenes használat biztosításával lehetőség nyílna további előadások, kulturális események szervezésére, és jótékonysági tevékenység folytatására az Alapítvány közreműködésével.

A helyiségbérlet szabályairól szóló 17/2006. (V. 25.) önkormányzati rendelet 2. § (3) bekezdése alapján a helyiség ingyenes használatba adásáról a Közgyűlés jogosult dönteni kizárólag közfeladat ellátása céljából, a közfeladat ellátásához szükséges mértékben.

Tájékoztatom a Tisztelt Közgyűlést arról, hogy a Mokusho Zeisler Alapítvány kérelme a közpénzekből nyújtott támogatások átláthatóságáról szóló 2007. évi CLXXXI. törvény hatálya alá tartozik. A törvény 6. § (1) bekezdésében megállapított kizáró körülmények valamint a 8. § (1) bekezdésében megjelölt érintettség hiányával kapcsolatos nyilatkozatot a kérelmező megtette.

Fentiek alapján javaslom, hogy a Tisztelt Közgyűlés a Mokusho Zeisler Alapítvány részére további 5 éves határozott időtartamra, 2019. március 10. napjától 2024. március 9. napjáig biztosítson ingyenes használatot a fent megjelölt helyiségre.

1. **Szombathely, 751 hrsz. - Benczúr utcai óvoda bővítése**

A Tisztelt Közgyűlés a 168/2018. (VI.25.) Kgy. számú határozatában úgy döntött, hogy a 751 hrsz-ú ingatlant a Szombathelyi Benczúr Gyula Utcai Óvoda részére 10 éves határozott időre ingyenes használatba adja. Javaslom a közgyűlési határozat módosítását, mivel a használatba adási megállapodás megkötésére nem került sor az alábbiak miatt.

A területet a Benczúr Gyula utca 1. illetve a Rumi Rajki István utca 8., 10., 12., 14. és 16. szám alatti lakosai 2004. szeptember 30-ig földhaszonbérleti szerződés alapján, azt követően jóhiszemű jogcím nélküli használóként használták.

A közgyűlési döntést követően az érintett lakókat az Önkormányzat értesítette, hogy a területet az óvoda részére adják át. A lakók az értesítés után írásbeli kérelemmel fordultak Önkormányzatunkhoz, amelyben kérték, hogy a korábban általuk használt és gondozott terület egy részét az Önkormányzattól megvásárolhassák.

Az óvodával és a lakókkal történt többlépcsős egyeztetést követően az alábbi kompromisszumos megoldási lehetőség körvonalazódott:

* a 745, 746, 747, 748 és 752 hrsz-ú telekhez telekhatár-rendezéssel 7 méter széles sáv kerülhetett volna;
* a 744 hrsz-ú ingatlanhoz a mögötte fekvő, 458 m2 nagyságú terület kerül;
* az óvoda pedig a fennmaradó területet kapná ingyenes használatba;
* szakértői értékbecslés alapján az ingatlan fajlagos négyzetméter ára 6.708,- Ft/m2 + ÁFA összegben került meghatározásra.

A 745, 746 és 747 hrsz-ú ingatlanok tulajdonosai – bár tettek nyilatkozatot az ingatlan megvásárlásának szándékra, ám azokban nagyfokú bizonytalanság volt érezhető az ingatlanszakértő által meghatározott vételár miatt. E tekintetben többszöri egyeztetés folyt a szomszédokkal, kontroll értékbecslés alapján erősítette meg az Önkormányzat az eladási ajánlatát. A tulajdonosok az adásvételi szerződések megkötése esetén személyes okokra hivatkozva 5 éves részletfizetési lehetőséget is kértek a vételár kiegyenlítésére. Fentiek alapján javaslom, hogy az előterjesztés 2. számú mellékletében csatolt változási vázrajz alapján egy ésszerű telekhatár-rendezés valósuljon meg. Így az egyértelmű vételi ajánlatot tett ingatlantulajdonosok részére, - akik az óvodának szánt terület szélét igényelnék - az értékesítés támogatható, amelynek eredményeként egy viszonylag szabályos ingatlan kerülne kialakításra az óvoda részére.

Fentiek alapján javaslom, hogy a Tisztelt Közgyűlés a 744, 748, 751 és 752 hrsz-ú földrészleteket érintő telekhatár rendezéshez, valamint ez alapján az érintett ingatlanok adásvételéhez járuljon hozzá az alábbi feltételekkel:

* az ingatlanrészek vételára 6.708,- Ft/m2 + ÁFA
* az adásvételi szerződések megkötésére legkésőbb 2019. április 15. napjáig kerüljön sor.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 14. § (4) bekezdés a) pontja alapján nem kell versenyeztetési eljárást lefolytatni, ha az önkormányzati vagyontárgy értéke ingatlanvagyon esetében a 8 millió forintot nem éri el.

Javaslom továbbá, hogy a Közgyűlés a telekhatár-rendezést követően Szombathely Megyei Jogú Város Önkormányzata vagyonáról szóló 40/2014.(XII.23.) rendelet 11. § a) pontja alapján a szombathelyi 751 hrsz-ú, kivett beépítetlen terület megnevezésű, 1575 m2 nagyságú ingatlan ingyenes használatát 2019. március 1. napjától 2029. február 28. napjáig engedélyezze a Szombathelyi Benczúr Gyula Utcai Óvoda részére működésének elősegítése céljából.

1. **Szombathely, 11-es Huszár u. 2-3. szám alatti helyiség**

Tájékoztatom a Tisztelt Közgyűlést arról, hogy a 7mérföld a Közösségért Közhasznú Nonprofit Kft. azzal a kéréssel fordult Önkormányzatunkhoz, hogy az általuk használt, önkormányzati tulajdonú, 11-es Huszár u. 2-6. szám alatti, 376 m2 alapterületű, 2260/2/A/43 hrsz-ú ingatlanra vonatkozóan fennálló ingyenes használati jogviszonyukat részükre, illetve partner szervezetük a PontMás Vas Megyei Autista Gyermekekért Alapítvány részére hosszabbítsuk meg. Az ingyenes használatra igényt tartanának mindaddig, amíg Önkormányzatunk a helyiséget egyéb célra nem kívánja hasznosítani.

A Közgyűlés a 40/2018.(II.15.) Kgy. számú határozatával a helyiségbérlet szabályairól szóló 17/2006.(V.25.) önkormányzati rendelet 2. § (3) bekezdésében foglaltak alapján a 7mérföld a Közösségért Közhasznú Nonprofit Kft. részére fenti helyiségre vonatkozóan 2018. március 1. napjától 2019. február 28. napjáig terjedő határozott időtartamra, 60 napos felmondási idővel ingyenes használatot engedélyezett.

A Nonprofit Kft. továbbra is vállalná az üzemeltetéssel kapcsolatos közüzemi díjak megfizetését, illetve a helyiség önkormányzati felhívás alapján, 60 napon belül kiürítve történő visszaszolgáltatását.

Vállalásuk alapján az üzlethelyiség portálját az elmúlt évben újrafestették, a belső vizesblokkot megjavították, a betört kirakati üvegeket kicserélték, festését részben felújították. Az ingyenesen rendelkezésükre bocsátott üzlethelyiség használata közben korszerűsítik az általuk jelenleg bérelt, szomszédos önkormányzati tulajdonú üzlethelyiséget, hogy visszaköltözésüket követően a PontMás Vas Megyei Autista Gyermekekért Alapítvánnyal közösen üzemeltetett közösségi térben jobb, kényelmesebb formában tudják biztosítani szolgáltatásukat.

A nemzeti vagyonról szóló 2011. évi CXCVI. tv. 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából, az ahhoz szükséges mértékben hasznosítható, valamint adható vagyonkezelésbe. Az ingatlan ingyenes használatba adását a Magyarország helyi önkormányzatairól szóló 2011. évi CLXXXIX tv. 13.§ (1) bekezdésében foglaltak alapozzák meg.

A helyiségbérlet szabályairól szóló 17/2006. (V. 25.) önkormányzati rendelet 2. § (3) bekezdése alapján a helyiség ingyenes használatba adásáról a Közgyűlés jogosult dönteni kizárólag közfeladat ellátása céljából, a közfeladat ellátásához szükséges mértékben.

Fentiek alapján javaslom, hogy a Tisztelt Közgyűlés a 7Mérföld a Közösségért Közhasznú Nonprofit Kft. részére 60 napos felmondási idővel további 10 évre vonatkozóan biztosítson ingyenes használatot a fent megjelölt helyiségre vonatkozóan.

Tájékoztatom továbbá a Tisztelt Közgyűlést arról, hogy szintén a 7mérföld a Közösségért Közhasznú Nonprofit Kft. használja (2019. április 30. napjáig) az előzőekben tárgyalt 2260/2/A/43 hrsz-ú ingatlan melletti 83 m2 alapterületű, 2260/2/A/44 hrsz-ú üzlethelyiséget bérlőként, amelyben Charity Shopot, adománypontot üzemeltet. Bérleti szerződésük meghosszabbítása, illetve bérleti díj csökkentés iránti kérelemmel fordultak önkormányzatunkhoz. Bérleti jogviszonyuk 2025. április 30. napjáig terjedő meghosszabbítását, a bérleti díjból 70-90%-os kedvezmény biztosítását kérik. A Nonprofit Kft. mindkét helyiség együttes használatával folytatja karitatív tevékenységét. A bérleti jogviszony meghosszabbítása, illetve – esetlegesen – további bérleti díj kedvezmény biztosítása a Gazdasági és Városstratégiai Bizottság hatáskörébe tartozik.

Kérem a Tisztelt Közgyűlést, hogy az előterjesztést megtárgyalni, és a határozati javaslatokban foglaltak szerint dönteni szíveskedjék.

**Szombathely, 2019. február 22.**

**/: Dr. Puskás Tivadar:/**

**I.**

**Határozati javaslat**

**…../2019. (II. 28.) Kgy. sz. határozat**

A Közgyűlés a nemzeti vagyonról szóló 2011. évi CXCVI. törvény 11. §-a, valamint Szombathely Megyei Jogú Város Önkormányzata vagyonáról szóló 40/2014.(XII.23.) rendelet 15. §-a alapján a szombathelyi **9146/9** hrsz-ú, **Jászai Mari u. 4.** szám alatt található „kivett óvoda” megnevezésű ingatlant 2019. szeptember 1. napjától terjedő határozatlan időtartamra a Pálos Károly Szociális Szolgáltató Központ és Gyermekjóléti Szolgálat vagyonkezelésébe adja. A vagyonkezelői jog alapítása ingyenesen történik.

A Közgyűlés felhatalmazza a polgármestert, hogy a Pálos Károly Szociális Szolgáltató Központ és Gyermekjóléti Szolgálattal a vagyonkezelési szerződést megkösse és járuljon hozzá a vagyonkezelői jog ingatlan-nyilvántartásba történő bejegyzéséhez.

**Felelős:** Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért:

Lakézi Gábor, a Városüzemeltetési Osztály vezetője)

**Határidő**: 2019. április 30.

**II.**

**Határozati javaslat**

**…../2019. (II. 28.) Kgy. sz. határozat**

Szombathely Megyei Jogú Város Közgyűlése a helyiségbérlet szabályairól szóló 17/2006. (V. 25.) önkormányzati rendelet 2. § (3) bekezdése alapján a szombathelyi **2804/10/A/83** hrsz-ú, **Szűrcsapó utca 24.** szám alatt található földszinti 39 m2 területű irodahelyiség ingyenes használatát 2019. március 10. napjától 2024. március 9. napjáig terjedő határozott időtartamra engedélyezi **a Mokusho Zeisler Alapítvány** részére működésének elősegítése céljából.

A Közgyűlés az alapítvány részére ingyenes használatot biztosít az alábbi feltételekkel:

* a helyiség fenntartásával, üzemeltetésével kapcsolatos költségek a használót terhelik,
* a használó a helyiséget kizárólag a feladatainak ellátására használhatja,
* a használó a helyiség használatát másnak nem engedheti át,
* a helyiséget az abban folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a helyiséget kiürítve és tisztán, átadáskori állapotban és felszereltséggel köteles visszaadni.

A Közgyűlés felhatalmazza a polgármestert, hogy a Mokusho Zeisler Alapítvánnyal az ingyenes használatra vonatkozó megállapodás módosítását aláírja.

**Felelős:** Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért:

Lakézi Gábor, a Városüzemeltetési Osztály vezetője

Dr. Németh Gábor, a SZOVA Zrt vezérigazgatója)

**Határidő:** 2019. március 10.

**III.**

**Határozati javaslat**

**…../2019. (II. 28.) Kgy. sz. határozat**

A Közgyűlés a 168/2018. (VI.25.) Kgy. számú határozatát az alábbiak szerint módosítja:

1./ A Közgyűlés az előterjesztéshez mellékelt vázrajz alapján a 744, 748, 751 és 752 hrsz-ú földrészleteket érintő telekhatár rendezéshez, valamint ez alapján az érintett ingatlanok adásvételéhez hozzájárul az alábbi feltételekkel:

* az ingatlanrészek vételára 6.708,- Ft/m2 + ÁFA
* az adásvételi szerződések megkötésére legkésőbb 2019. április 15. napjáig sor kerül.

A Közgyűlés felhatalmazza a polgármestert, hogy a telekalakításhoz szükséges eljárás lefolytatásához szükséges intézkedéseket megtegye, és az adásvételi szerződéseket aláírja.

2./ A Közgyűlés Szombathely Megyei Jogú Város Önkormányzata vagyonáról szóló 40/2014.(XII.23.) rendelet 11. § a) pontja alapján a szombathelyi 751 hrsz-ú, kivett beépítetlen terület megnevezésű, 1575 m2 nagyságú ingatlan ingyenes használatát 2019. március 1. napjától 2029. február 28. napjáig engedélyezi a Szombathelyi Benczúr Gyula Utcai Óvoda részére működésének elősegítése céljából.

A Közgyűlés az intézmény részére ingyenes használatot biztosít az alábbi feltételekkel:

* amennyiben az ingatlant az Önkormányzat más célra hasznosítja, úgy megfelelő csereingatlan biztosításáról nem köteles gondoskodni az intézmény részére,
* az ingatlan fenntartásával, üzemeltetésével kapcsolatos költségek a használót terhelik,
* a használó az ingatlant kizárólag a feladatainak ellátására használhatja,
* a használó az ingatlan használatát másnak nem engedheti át,
* az ingatlant az abban folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, az ingatlant kiürítve és tisztán, átadáskori állapotban és felszereltséggel köteles visszaadni.

A Közgyűlés felhatalmazza a polgármestert, hogy az intézménnyel az ingyenes használatra vonatkozó megállapodást aláírja.

**Felelős**: Dr. Puskás Tivadar polgármester

Illés Károly alpolgármester

Koczka Tibor alpolgármester

Dr. Károlyi Ákos jegyző

(A végrehajtásért:

Lakézi Gábor, a Városüzemeltetési Osztály vezetője)

**Határidő**: 2019. április 30.

**IV.**

**Határozati javaslat**

**…/2019.(II.28.)Kgy. számú határozat**

A Közgyűlés a helyiségbérlet szabályairól szóló 17/2006.(V.25.) önkormányzati rendelet 2. § (3) bekezdése alapján a szombathelyi 2260/2/A/43 hrsz-ú, 11-es Huszár u. 2-6. szám alatti, 376 m2 alapterületű üzlethelyiség ingyenes használatát engedélyezi a 7mérföld a Közösségért Közhasznú Nonprofit Kft. részére - működésének elősegítése céljából - 2019. március 1. napjától 2029. február 28. napjáig terjedő időtartamra, 60 napos felmondási határidővel.

A Közgyűlés a Kft. részére az ingyenes használatot az alábbi feltételekkel biztosítja:

* amennyiben az ingatlant az önkormányzat más célra hasznosítja, úgy megfelelő csereingatlan biztosításáról nem köteles gondoskodni,
* az ingatlan fenntartásával, üzemeltetésével kapcsolatos költségek a használót terhelik
* a használó az ingatlant kizárólag feladatainak ellátására használhatja,
* a használó az ingatlan használatát másnak nem engedheti át,
* az Önkormányzat a PontMás Vas Megyei Autista Gyermekekért Alapítvánnyal való együttműködést tudomásul veszi,
* az ingatlant az abban folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a helyiséget kiürítve, tisztán, átadáskori állapotban és felszereltséggel köteles visszaadni.

A Közgyűlés felhatalmazza a polgármestert, az ingyenes használatra vonatkozó módosítás aláírására.

**Felelős**: Dr. Puskás Tivadar polgármester

Illés Károly alpolgármester

Koczka Tibor alpolgármester

Dr. Károlyi Ákos jegyző

(A végrehajtásért:

Lakézi Gábor, a Városüzemeltetési Osztály vezetője)

**Határidő**: 2019. március 10.